**Intézkedési terv a 2021/2022 tanév 1. szemeszter OMHV adatai alapján**

**Szervezeti egység: Egészségügyi Technológiaértékelő és Elemzési Központ**

**Kar: Gyógyszerésztudományi Kar**

**Visszajelzésünk az általános jellegű hallgatói véleményekre:**

*Háttér*

Központunk munkatársai ezúton köszönik meg a Farmakoökonómia alapjai (GYETEFOAG1M) kurzus konstruktív hallgató értékelését. A tárgyat a kurrikulumreformot követően a 2020/2021 tanév 2. félévében oktattuk először, a most véleményezett szemeszter alkalmával oktattuk második alkalommal a kurzust.

Központunk három témakörben kapott a kari átlagtól szignifikánsan alacsonyabb pontértéket:

K1 Milyen mértékben keltette fel az intézet oktatómunkája érdeklődését a tantárgy iránt?

K4 Mennyire voltak az előadások didaktikusak, logikusak?

K8 Milyen mértékben járult hozzá a hivatalos tankönyv/jegyzet a tananyag elsajátításához?

A hallgatók ugyanakkor a kari átlaghoz képest érdemben jobbnak ítélték az órák szervezettségét (K2), a vizsgakövetelmények meghatározását (K11) és a tárgy e-learning felületét (K13).

**Tervezett intézkedés:**

Központunk deklarált célja a tárgy kapcsán a téma iránti érdeklődés felkeltése, ezért törekedni fogunk még érdekesebb, logikusabban felépített órák tartására, jobban hangsúlyozva emellett a gyógyszerészek számára gyakorlati relevanciával bíró elemeket (K1, K4).

A hivatalos tankönyv/jegyzet hiányát jelző észrevétel (K8) nem új keletű, a tárgy újdonsága nem tette lehetővé új jegyzet készítését. Ugyanakkor több témában tettünk elérhetővé magyar nyelvű könyvfejezeteket, illetve a tárgy oktatói által szerkesztett Egészség-gazdaságtani Fogalomtár I-II. egyenként 3-4 odalas, magyar nyelvű szócikkeit, ezek (az egyéni hallgatói visszajelzéssel ellentétben) előzetesen elérhetők voltak a hallgatók számára. Meglátásunk szerint ezek a nyelvezetében (hallgatók által is elismerten) könnyen érthető háttéranyagok jelenleg jól használhatók a hivatalos jegyzet elkészültéig. Új elemként, az előadások végén – ahol ez eddig nem történt meg – jelezni fogjuk a kapcsolódó szócikkeket, illetve mérlegeljük a vonatkozó szócikkek belinkelését a Moodle felületen az adott alkalomhoz. Központunk emellett színvonalas e-learning anyagokkal (többek között szerkesztett, tartalomjegyzékkel ellátott, könnyen kereshető videók) törekedett a jegyzet hiányát pótolni. Nem tervezünk ugyanakkor változatni azon álláspontunkon, hogy - kapacitáskorlátaink és pragmatikus okok miatt - közép-, de inkább hosszabb távon tervezzük egyetemi jegyzet összeállítását, amikor már több évfolyam visszajelzésére épülhet ezen oktatási anyag fejlesztése.

Visszatérő észrevétel volt a hallgatóktól az, hogy a tárgy gyakorlatként volt meghirdetve, miközben ténylegesen előadásként működött. **Tervezett intézkedés:** A legutóbbi cselekevési tervvel összhangban – egyeztetve a kari vezetéssel – a 14 gyakorlati óra helyett a felmenő rendszerű oktatás 7 elméleti + 7 gyakorlati órára fog módosulni, ennek akkreditációja már folyamatban van. Nem tervezünk ugyanakkor változtatni a jelenléti követelményeken, vagyis a „megengedő” elektronikus jelenléti ív mellett egy igazolatlan hiányzásra lesz lehetőség a jövőben is. Rövid távon nem tervezünk változtatni a számonkérési követelményeken, középtávon mérlegeljük az év közbeni számonkérés bevezetésének lehetőségét.

**Visszajelzésünk a kötelező tárgyakra vonatkozó egyedi jellegű véleményekre:**

”Érdekes és fontos tárgy lenne, csak nincs rá elég idő a fő tárgyak miatt” ill. ”A tárgy alapvetően hasznos is lehetne, viszont nem IV.éven. Az ilyen anyagnak már utolsó éven lenne a helye és nyilván nem délután mert úgy senki se fogja látogatni. Más ennél fontosabb tárgytól veszi el az értékes időt.”

**Tervezett intézkedés:** Ezek olyan javaslatok, amelyek a teljes gyógyszerész kari kurrikulumot, illetve órarendet érintik, vagyis Központunkon túlmutató kérdések. Amennyiben az ilyen hallgatói észrevételek rendszeresebbek lesznek, vagy kari szintű kurrikulum felülvizsgálatra kerül sor, akkor ezeket az észrevételeket jelezni fogjuk. Amíg ezek egyedi észrevételek maradnak, további intézkedést ezek kapcsán nem tervezünk.

„A vizsgán sokkal komplexebben voltak feltéve a kérdések, más jellegű tudást és gondolkodásmódot várt el, mint amire számítottam az előadások és a próbateszt alapján.”

**Tervezett intézkedés:** 2022 februárjában az oktató kollégákkal egyeztetve kiszűrtük azokat a vizsgakérdéseket, amelyek esetén a hallgatók kevesebb mint 50%-a nem tudott helyes választ adni. Ezeket a kérdéseket át fogjuk foglamazni, vagy lecseréljük a következő félévek során.

„Sajnos alapvető közgazdaságtani ismeretek nélkül az előadás nagyon nehezen követhető, nehezen megérthető és még nehezebben tanulható. Jobb lenne, ha az első pár előadás az alapvető gazdasági mechanizmusokkal indulna és fokozatosabban lenne felépítve a tananyag.”

**Tervezett intézkedés:** Felmenő rendszerben indul egy, a tárgyat megalapozó Közgazdaságtani alapismeretek c. tárgy, ami ezt az észrevételt kezelni fogja. Jelenleg az időkeret korlátai miatt a farmakoökonómia megértéséhez alapvetően szükséges gazdasági/egészség-gazdaságtani összefüggések bemutatására van lehetőség az első alkalom (90 perc) során.

Központunk köszöni a tárgy hasznosságát, fontosságát és az oktatás hallgatóbarát megszervezését elismerő hallgatói észrevételeket.

**Visszajelzésünk a választható tárgyakra vonatkozó egyedi jellegű véleményekre:**

NR

Dátum:

2022. Március 22.

Az intézkedési tervet összeállította:

Inotai András egyetemi docens, tanulmányi- és tantárgyfelelős